簡彪漢明
作者：胡宏
朝代：宋

paragraphs: 斯文久寥落，我欲問蒼天。
蒼天默無言，復欲問古先。
古先羣聖人，去我三千年。
紛紛儒林士，章句以爲賢。
問之性命理，醉夢俱茫然。
皓月隠重雲，明珠媚深淵。
近得程夫子，一綫通天泉。
蕩滌浄塵垢，逸駕真無前。
自從喪亂來，鼙鼓聲闐闐。
日事干戈末，那尋孔孟傳。
湘中彪夫子，有志窮益堅。
讀書文字表，至善時一遷。
老去不自止，直欲求純全。
問我曾點意，乘風舞雩顛。
行年付造化，笑問青銅錢。
默契天地心，誰能泥青編。